Hjónin Þóra Sólveig Bergsteinsdóttir og Erwin van der Werve eru alsæl með tjaldið góða . Vísir / Tryggvi Páll Í hlíðum Vaðlaheiðar í grennd við Akureyri stendur tjald sem kom alla leið frá Mongólíu . Þar bjóða hjón ferðamönnum upp á gistingu sem þau segja vera eins og að vera kominn aftur í móðurkvið . Hjónin Þóra Sólveig Bergsteinsdóttir og Erwin van der Werve hafa , ásamt börnum sínum tveimur , sjálf búið í Mongólíutjaldi í Eyjafjarðarsveit undanfarin ár . „ Það er bara yndislegt . Mér finnst það og mér líður enn mjög vel , sex árum seinna , “ segir Þóra Sólveig í samtali við Vísi þegar fréttamaður leit í heimsókn fyrir helgi . Það blundaði alltaf í þeim að leyfa öðrum að njóta þess að dvelja í svona tjaldi . Eftir nokkra tilraunastarfsemi pöntuðu þau sér tjöld frá Mongólíu og hófu að selja gistingu undir nafni Iceland Yurt í hlíðum Vaðlaheiðar . Og það gengur ágætlega að sögn Þóru Sólveigar , erlendir og innlendir ferðamenn sækja í gistinguna . „ Fólk sækir í þetta og finnst þetta í spennandi . Það er bara að vera í náttúrunni , í svona mikilli nærveru við náttúruna . Ná að slaka á . Þetta er eiginlega eins og móðurkviður , móðurlíf að vera þarna inni , umvafinn og öruggur í skjóli en fá að heyra samt í veðrum og vindum . “ „ Og fuglunum á sumrin , “ skýtur Erwin inn í . „ Heyra þegar hrafnin flýgur yfir , heyra vængjaþytinn . Það er mjög notalegt , “ segir Þóra Sólveig . Tjaldið þolir vel veður og vind . Vísir / Tryggvi Páll Hin hringlaga tjöld eiga sér árþúsunda sögu í mið-Asíu en fara létt með það að þola íslenskar veðuraðstæður . „ Við vorum ekki viss um hvernig þetta myndi pluma sig hérna upp á fjalli en það hefur staðið allt af sér . Formið er svo snjallt , “ segir Þóra Sólveig . Nú erum við á norðurhjara veraldar , það er snjór og frekar kalt úti akkúrat núna . Gengur þetta alveg á veturna ? „ Já , mjög vel . Það er svolítið hátíðlegt að gista svona og vera með viðarofn , kveikja eld , horfa í eldinn og slaka á og finna ylinn færast um rýmið . “